Larz Anderson

Larz Anderson III (født 1866 i Paris, død 1937 i White Sulphur Springs i Vest-Virginia) var en amerikansk forretningsmann og diplomat. Han var USAs ambassadør til Japan i 1913.

Anderson studerte ved Harvard University. Han var deretter diplomat i London i årene 1891–1894 og de derpå følgende tre årene i Roma. Han tjenestegjorde under den spansk-amerikanske krig. Anderson var USAs minister i Belgia i årene 1911-1912 før utnevnelsen til ambassadør i Japan. Han var ambassadør til Japan fra februar til mars 1913.

Hans hus i Washington, D.C., Anderson House, fungerer som bibliotek, museum og hovedkvarter for Cincinnatusselskapet (Society of the Cincinnati). Anderson var medlem av selskapet, og enken Isabel donerte huset til selskapet etter sin manns død. USAs eldste bilmuseum, Larz Anderzon Auto Museum i Brookline i Massachusetts, ble grunnlagt av Larz og Isabel Anderson etter at de hadde giftet seg. Bilmuseet ligger i Larz Anderson Park, et stort grøntområde som Isabel donerte til Brookline etter hans død.

Anderson Memorial Bridge, broen mellom Boston og Cambridge, kalles ofte Larz Anderson Bridge. Broen har imidlertid egentlig fått sitt navn etter faren, Nicholas Longworth Anderson. Anderson lot bygge broen til farens minne. Etter Andersons død donerte enken parets bonsaisamling til Harvards arboretum.

Larz Anderson er begravet i Washington National Cathedral.

 Referanser 

 Eksterne lenker 
 Anderson House History på Society of the Cincinnatis hjemmesider
 The Larz Anderson Bonsai Collection  på Harvards Universitys websider

Kategori:Personer fra Paris
Kategori:Personer fra Cincinnati
Kategori:Ambassadører fra USA
Kategori:USAs ambassadører til Belgia
Kategori:USAs ambassadører til Japan
Kategori:Forretningsfolk fra USA